Gestapo
Gestapo (acronymum pro Geheime Staatspolizei, Lat.: Vigiles Civitatis Occulti) (usque ad annum 1936 etiam Gestapa pro Geheimes Staatspolizeiamt), fuit corpus vigilum tectorum regiminis Nazistici in Germania annis ab 1933 ad 1945. Cui potentia erat late patens ac immoderata ad hostes persequendos, inter quos non solum regiminis adversarii, sed etiam Iudaei, Zingari, "insociales," et homosexuales numerabantur. Gestapo ob tormenta crudelia captivis inlata infamis etiam caedis generalis Iudaeorum (Soa) ac Zingarorum (Porimos) maxima causa fuit.